Document ID: /roh_data/filtered/fineweb-2-filterrobots_roh.jsonl.gz/59147

lastra da vaider dal donatur Johannes Vonzun
Cuira, 1589
Dapi il 15avel tschientaner han famiglias bainstantas gugent donà lastras da vaider cun lur vopnas coluradas per las fanestras da stivas da cussegls, da claustras e d'ustarias sco expressiun marcanta da lur pussanza politica ubain economica. Avant sia elecziun sco chapitani episcopal a Ramosch è Johannes Vonzun stà podestat da la Vuclina, la regiun subdita grischuna. Sia lastra da vaider ha embellì blers onns il chastè episcopal a Cuira.
La generaziun dals fundaturs dal museum è s'engaschada activamain per il mantegniment da picturas sin vaider fatgas en il Grischun. Igl è reussì da cumpilar ina collecziun considerabla da vitraglias e dad evitar la vendita da talas.